### NN 4/2025 (10.1.2025.), Dodatak IV. Kolektivnom ugovoru za državne službenike i namještenike

KOLEKTIVNI UGOVORI

22

VLADA REPUBLIKE HRVATSKE, Zagreb, Trg svetog Marka 2, (u daljnjem tekstu: Vlada), kao poslodavac, zastupana po ministru rada, mirovinskoga sustava, obitelji i socijalne politike, Marinu Piletiću

i

SINDIKAT POLICIJE HRVATSKE, Zagreb, Ulica kneza Branimira 71 E, zastupan po Dubravku Jagiću,

NEZAVISNI SINDIKAT DJELATNIKA MINISTARSTVA UNUTARNJIH POSLOVA, Zagreb, Avenija Gojka Šuška 1, zastupan po Zdravku Lončaru,

(u daljnjem tekstu: sindikat)

zaključili su 31. prosinca 2024.

DODATAK IV.
 KOLEKTIVNOM UGOVORU

ZA DRŽAVNE SLUŽBENIKE I NAMJEŠTENIKE

Članak 1.

Ovim Dodatkom IV. Kolektivnom ugovoru za državne službenike i namještenike (u daljnjem tekstu: Dodatak IV. Kolektivnom ugovoru) mijenja se i dopunjuje Kolektivni ugovor za državne službenike i namještenike (Narodne novine, br. 56/22., 127/22., 58/23., 128/23. i 29/24., – u daljnjem tekstu: Kolektivni ugovor) te se uređuju materijalna prava službenika i namještenika.

Članak 2.

Članak 35.a mijenja se i glasi:

»(1) Osnovica za izračun plaće službenika i namještenika u 2025. godini će iznositi kako slijedi:

1. od 1. siječnja 2025. do 31. siječnja 2025. godine 947,18 eura bruto

2. od 1. veljače 2025. do 31. kolovoza 2025. godine 975,60 eura bruto

3. od 1. rujna 2025. pa nadalje 1.004,87 eura bruto.

(2) Osnovica iz stavka 1. točke 1. ovoga članka se primjenjuje počevši s plaćom za mjesec siječanj 2025., koja će biti isplaćena u mjesecu veljači 2025.

(3) Osnovica iz stavka 1. točke 2. ovoga članka se primjenjuje počevši s plaćom za mjesec veljaču 2025., koja će biti isplaćena u mjesecu ožujku 2025.

(4) Osnovica iz stavka 1. točke 3. ovoga članka se primjenjuje počevši s plaćom za mjesec rujan 2025., koja će biti isplaćena u mjesecu listopadu 2025. pa nadalje.

(5) O visini osnovice za izračun plaće ugovorne strane će svake godine započeti pregovore prije donošenja Državnog proračuna Republike Hrvatske za sljedeću godinu i u slučaju dogovora, osnovicu će ugovoriti Dodatkom ovom Kolektivnom ugovoru.

(6) Ako se kolektivnim ugovorom ne ugovori visina osnovice do donošenja državnog proračuna Republike Hrvatske za iduću godinu, utvrdit će je odlukom Vlada Republike Hrvatske.

(7) U slučaju iz stavka 6. ovoga članka, osnovica za obračun plaće ne može biti niža od iznosa zadnje ugovorene osnovice.«.

Članak 3.

U članku 38., stavak 1. točka 2. mijenja se i glasi:

»2. dodatak za rad noću u vremenu od 22:00 sata do 6:00 sati sljedećeg dana 50 %«.

Članak 4.

U članku 44. riječi: »dvije osnovice« zamjenjuju se riječima: »dvije i pol osnovice«.

Članak 5.

U članku 55. stavak 3. mijenja se i glasi:

»(3) O visini osnovice za isplatu jubilarnih nagrada Vlada RH i sindikat državne službe pregovarat će svake godine prije donošenja Državnog proračuna Republike Hrvatske za sljedeću godinu, a ako se dogovor ne postigne, osnovica za jubilarnu nagradu iznosi najmanje 300,00 eura neto.«

Članak 6.

Ugovorne strane sporazumno utvrđuju da će o pravu, visini, načinu i početku isplate naknade za troškove prehrane pregovarati tijekom pregovora koji će se voditi u 2025. godini.

Članak 7.

Ovaj Dodatak IV. Kolektivnom ugovoru objavit će se u »Narodnim novinama«, a u njemu sadržane izmjene i dopuna stupaju na snagu i primjenjuju se od 1. siječnja 2025.

Članak 8.

Ovaj Dodatak IV. Kolektivnom ugovoru sastavljen je u sedam izvornih primjeraka, od kojih svakom sindikatu pripada po jedan (1) primjerak, a Vladi pet (5) primjerka.

|  |  |
| --- | --- |
| ZA VLADU  REPUBLIKE HRVATSKE  Ministar rada, mirovinskoga  sustava, obitelji i socijalne politike  Marin Piletić, v. r. | SINDIKAT POLICIJE  HRVATSKE  Dubravko Jagić, v. r.  NEZAVISNI SINDIKAT  DJELATNIKA  MINISTARSTVA  UNUTARNJIH POSLOVA  Zdravko Lončar, v. r. |